钦定古今图书集成/方舆汇编/职方典/第1404卷 > 《重修桂林府学记》前人
## 钦定古今图书集成/方舆汇编/职方典/第1404卷 > 《重修桂林府学记》前人

国朝学校遍天下，秦汉以来所未有也。桂林之学，有
唐大历中观察使李昌巙经始于郊，而熙宁中徙于
郡城东南隅。乾道二年，知府事张侯维又以其地堙
陋，更相爽垲，得浮屠废宫，实始安故址，请于朝而迁
焉。侯以书来曰：“愿有以告于桂之士。栻！惟古人所以
从事于学者，何所为而然哉？天生斯民则有常性，人
立于天地间则有常事。在身有一身之事，在家有一
家之事，在国有一国之事，皆性之所有也。弗胜其事，
则弗有其性，弗有其性，则弗克若天矣。克保其性而
不悖其事，所以顺天也。”然则舍讲学，其能之哉？凡天
下之事，皆人所当为，君臣父子兄弟夫妇朋友之际，
人事之大者，以至于视听言动，周旋“食息，至纤至悉，
何莫非事，学所以明万事而奉天职也。虽然，事有其
理而具于吾心。心也者，万事之宗也。人惟丧其良心，
故事失其统纪。学也者，所以收其放而存其良也。夏
葛而冬裘，饥食而渴饮，理之所固有而事之所当然
者。凡吾于万事，皆见其若是也，而后为当其可学者
求乎此而已。”尝窃怪“今世之学者，其所从事往往异
乎是，鼓箧入学，抑亦思我所为学者果何事乎？圣人
之立教者果何在乎？而朝廷建学，群聚而教养者又
果何为乎？嗟夫，此独未之思而已矣。使其知所思，则
必悚然动乎中，而其朝夕所接君臣、父子、兄弟、夫妇、
朋友之际，视听言动之间，必有不得而遗者，庶乎可
以知”入德之门矣。栻也不敏，何足以启告于人？辱侯
盛意，勉为之言。